**Månedsbrev februar**  
  
Januar måned har preget både store og små tusser med sykdom, men vi håper at februar vil være greiere med oss alle. Vi har vært en del mer sammen denne måneden grunnet dette, men vil prøve å dele oss som planlagt fremover. Vi ønsker at tur gruppen skal få komt seg på tur slik som planlagt og at mosetussene skal få muligheten til å dele seg i språkgruppene sine.

Vi har tross all sykdom hatt en fin start på året med turer, lek og undring. Det har vært vått ute og vi har derfor fått leke oss mye med vann, skum og gjørme. Støvlene og regntøyet har blitt flittig tatt i bruk og inne-leken har vært en fin pause fra regn og vind.

**Februar**  
Vi skal markere samefolkets dag den 6. februar. Da vil vi sette opp en lavvo, steke pjalt og arrangere aktiviteter for alle barna i barnehagen. I forkant av samefolkets dag vil vi bli kjent med samefolket og deres kultur i samling. Barna skal bli kjent med same flagget og hva det symboliserer (Sol, måne, naturen og dyrene i samisk kultur). Barna vil blandt annet blir kjent med noen samiske eventyr, høre joik og lære seg å telle på samisk. Rammeplanen for barnehagen sier «Gjennom arbeid med nærmiljø og samfunn skal barnehagen bidra til at barn blir kjent med at samene er Norges urfolk, og får kjennskap til samisk kultur». «Personalet skal gjøre barna kjent med samisk kultur og levesett og knytte det samiske perspektivet til merkedager og hverdagsliv, kunst og kultur og mattradisjoner». «Barnehagen skal synliggjøre samisk kultur og bidra til at barna kan utvikle respekt og fellesskapsfølelse fir det samiske mangfoldet.»

Torsdag 16. februar skal vi ha karneval i barnehagen. Da kan barna som ønsker det kle seg ut, og være med på sambamusikk, sang og dans. Det vil bli øvd på karnevalsanger i forkant, vi skal også få være kreative og pynte avdeling sammen med barna.

Den 20 februar markerer vi fastelavn, da blir det boller og kos på avdelingen.

**Mosetussene**

Fagområdet: Nærmiljø og samfunn og

Temaet troll slo skikkelig an blandt barna, de undrer seg og engasjerer seg i samtalene om troll. Noen av barna har begynt å spekulere i om noen på avdelingen kan være ekte troll, slik som trollet Tambar vi leser om. Han er en gutt som går i barnehagen, men egentlig er et ekte troll når han er hjemme! Dette fasinerer barna noe veldig. Vi har lært oss sangen om «Lurvelegg» og flere av foreldrene har fått høre denne hjemme også, hehe. Vi har vært ute og funnet steiner som vi har brukt til å lage våre egne troll, disse ble kjempefine og særegne. Barna har også malt troll fra fantasien som vi har hengt opp på avdelingen, disse limte de øyner og hår på. Vi er også i full sving med å lage troll haler til alle barna på mosetussene, slik at vi selv kan leke at vi er troll, disse tar vi med oss ut i skogen.  
  
På mosetussene fortsetter vi med temaet troll. Vi skal noen turer til trollskogen/Tingbø skogen denne måneden, i håp om å finne noen ekte troll. Vi kommer til å ha med oss sjekkliste for troll i skogen, for å bekrefte at det finnes troll der. Vi kommer også til å ta med oss forskjellige eventyr om troll med oss på tur i skogen, for å lage skikkelig trollsk stemning. Rammeplanen sier at barna skal oppleve og utforske naturen og få gode opplevelser med friluftsliv. Vi i barnehagen skal legge til rette for mangfoldige natur opplevelser og bruke naturen som arena for lek, undring, utforsking og læring. Vi vil derfor dra med oss mye av temaet inn i skogen, med forskjellige aktiviteter knyttet til dette.

Trollet Tambar har følgt oss denne måneden som har vært, og vil følge oss videre i februar også. Fredag 24. februar avslutter vi temaet med en skikkelig troll-fest. Barna vil få servert grøt og gul saft (som trollet tambar drikker), de får på seg troll halene sine og vi skal kose oss med morsomme aktiviteter.

**Stortussene**

Vi startet januar med en del sykdom og ferie blant personalet, og en del av det planlagte opplegget vårt gikk derfor ut. Til tross for det var det kjekt å være sammen igjen, og fokuset vårt har i starten av året vært kjekk og inkluderende lek, samt gode samtaler i fellesskap. Vi har også startet smått med tema kjøretøy og transportmidler, der vi har tatt utgangspunkt i fagområdet antall, rom og form. I den forbindelse har vi sett på likheter og ulikheter, vi har sett på størrelser, og vi har brukt telleskjema for å telle ulike kjøretøy på tur. Vi kommer til å fortsette med temaet i februar, der vi skal utvide med et byggeprosjekt og forhåpentligvis få kjøre ulike transportmidler på turene våre!

I januar har vi også vært på noen turer i skogen. Barna hadde ønsker om å finne trollspor, og første turen gikk derfor til «Tusseskogen». Der hadde vi samling på tur, der vi leste «Tambar er et troll» av Tor Åge Bringsværd. Etter samlingen gikk vi samlet inn i skogen for å se etter spor. I starten var vi alle veldig stille for å ikke skremme trollene, men etter hvert som barna ble ivrigere fikk vi dessverre ikke sett noen ekte troll denne gangen heller😉 Vi fant imidlertid trollhår, huset til trollet, fotspor og feller. Det var likevel noen uenigheter blant barna om det virkelig var ekte, eller om det var de voksne i barnehagen som hadde satt dem ut.

Til tross for at vi har kommet oss mindre på tur har vi brukt uteområdet og grillhytta godt. Vi har arrangert flere regelleker og samarbeidsleker, vi har også kost oss med bål, grillede ostesmørbrød og popcorn.

**Trollene**

I første del av januar hadde vi med oss trafikkvennen Tarkus på førskoledagene, der vi har blitt bedre kjent med hvordan han og vennene hans ferdes i trafikken. Vi har sett på viktigheten av å bruke refleks i mørket, vi har snakket om hvor det er lurt å gå på fortauet, og hva vi må gjøre dersom vi skal krysse en vei. Vi har lest ulike fortellinger og studert bilder, der vi sammen har undret oss over hva som er rett eller galt. Barna har også deltatt ivrig i samlingene ved å fortelle om egne erfaringer i fra trafikken.

I januar har vi også brukt en førskoledag på å snakke om følelser. Sammen laget vi et tankekart over hva vi tenker på når vi hører begrepet «følelser». Vi så også på ulike bilder der barna skulle gjenkjenne følelsene som kom til uttrykk, og deretter prøve å etterligne disse følelsene. Etterpå ble barna delt inn i tre grupper der de fikk utdelt hver sin telefon. Barna fikk i oppgave å ta bilde av hverandre mens de imiterte tre valgfrie følelser. Resultatet av oppgaven henger på tavlen inne på avdelingen, ta gjerne en tur inn for å se!😊

På førskoledagene denne måneden har vi også arbeidet med oppgaver om tall. Da har barna fått øve seg på å skrive tallene i fra 0-9, de har fargelagt etter koder, og de har funnet riktig mengde.

Mandagene i oddetallsuker har Trollene vært på skøyting. Barna har blitt gode på skøyter og vi har begynt å ha mer lek enn trening. Vi har blant annet hatt skøytetikken, vi har danset, vi har prøvd oss med hockeykølle og puck, og barna har fått testet ut delfinene. I forkant av en skøytetrening tok vi oss også en tur til en lekeplass på Tjensvoll.  Der fikk barna snurret seg på karusellen, rutsjet på rutsjebanen, klatret på stativene, lekt i buskene og sett på når bossbilen var der for å tømme søppelet. Det var jammen kjekt å besøke en ny lekeplass også!😊

**Januar har vært våt og kald, og det forventes ikke annet fra februar heller. Husk derfor å ha nok skift og varme klær til ungene i barnehagen. Fint om dere også markerer alt med navn.**